### NN 65/2025 (7.4.2025.), Rješenje Visokog upravnog suda Republike Hrvatske poslovni broj: Usoz-268/2023-16 od 27. veljače 2025.

VISOKI UPRAVNI SUD REPUBLIKE HRVATSKE

852

RJEŠENJE

Visoki upravni sud Republike Hrvatske u vijeću sastavljenom od sutkinja toga suda dr. sc. Sanje Otočan, predsjednice vijeća, Senke Orlić-Zaninović, Blanše Turić, Ljiljane Karlovčan-Đurović i Radmile Bolanča Vuković, članica vijeća uz sudjelovanje više sudske savjetnice Ane Matacin, zapisničarke, u postupku ocjene zakonitosti općeg akta pokrenutog po zahtjevu D. R., [OIB], [adresa], kojeg zastupa opunomoćenik Ivan Babić, odvjetnik u Odvjetničkom društvu BABIĆ & BABIĆ d.o.o. Split, [OIB], Split, Put Plokita 8, odlučujući o troškovima spora, na sjednici vijeća održanoj 27. veljače 2025.

riješio je

I. Stavlja se izvan snage točka II. izreke presude ovoga Suda, poslovni broj: Usoz-268/2023-13 od 27. siječnja 2025.

II. Nalaže se Gradu Makarska, OIB: 53515145212, da D. R., [OIB], [adresa], nadoknadi troškove ovoga spora u iznosu od 2.000,00 eura (dvije tisuće eura) u roku od 15 dana od dostave ovog rješenja.

III. Odbija se zahtjev za naknadu troškova spora u preostalom dijelu.

Obrazloženje

1. Točkom I. izreke presude ovoga Suda, poslovni broj: Usoz-268/2023-13 od 27. siječnja 2025., u povodu zahtjeva D. R. iz [adresa], ukinuta je Odluka o proglašenju javnog parkinga Žbare – javnim dobrom u općoj uporabi, klasa: 024-01/23-01/4, urbroj: 2181-6-02-01-23-2 od 17. ožujka 2023. (»Glasnik Grada Makarske«, 5/23.).

2. Točkom II. izreke presude odbijen je zahtjev podnositelja zahtjeva za naknadu troškova spora jer podnositelj nije u smislu članka 148. stavka 2. Zakona o upravnim sporovima (»Narodne novine«, 36/24.; u daljnjem tekstu: ZUS) naveo troškove za koje traži naknadu niti njihov iznos.

3. Podneskom od 30. siječnja 2025. podnositelj zahtjeva zatražio je naknadu troškova spora, navodeći da trošak nije specificiran jer je Sud o zahtjevu odlučio bez rasprave. Stoga, pozivajući se na članak 148. stavak 3. ZUS-a, podnosi zahtjev za naknadu troškova spora koji se sastoje od troškova za sastav podneska tuženiku od 22. svibnja 2023. (70 bodova), za sastav tužbe od 14. lipnja 2023. (500 bodova), za sastav podneska od 24. listopada 2023. (500 bodova) i za sastav podneska od 22. siječnja 2025. (500 bodova), u ukupnom iznosu od 3.140,00 eura.

4. Zahtjev je djelomično osnovan.

5. Članak 148. ZUS-a, među ostalim, propisuje da o naknadi troškova odlučuje sud na zahtjev stranke (stavak 1.), da je stranka dužna u zahtjevu navesti troškove za koje traži naknadu (stavak 2.), da je zahtjev za naknadu troškova stranka dužna postaviti najkasnije do zaključenja rasprave. Ako je odluka donesena bez rasprave, stranka je dužna zahtjev za naknadu troškova postaviti u roku od 15 dana od dostave odluke kojom je spor okončan (stavak 3.), o troškovima spora sud može odlučiti zajedno s odlukom o glavnoj stvari ili posebnim rješenjem u roku od 15 dana od dana objave presude ili postavljanja zahtjeva iz stavka 3. toga članka (stavak 4.).

6. Budući da u ovom upravnom sporu, s obzirom na prirodu spora, nije održana rasprava, valja zaključiti da je zahtjev za naknadu troškova spora od 30. siječnja 2025. podnesen u roku iz članka 148. stavka 3. ZUS-a, slijedom čega je valjalo staviti izvan snage odluku o troškovima spora koja je sastavni dio presude ovoga Suda, poslovni broj: Usoz-268/2023-13 od 27. siječnja 2025. te odlučiti o troškovima spora.

7. S obzirom na činjenicu da je podnositelj zahtjeva uspio u ovom sporu, valjalo mu je na temelju članka 147. stavka 1. ZUS-a dosuditi troškove spora.

8. Što se tiče opravdanosti troškova spora, valja reći da prema članku 144. stavku 1. ZUS-a troškove spora čine opravdani izdaci učinjeni tijekom ili u povodu spora. Polazeći od toga, Sud ocjenjuje da trošak sastava podneska Gradu Makarska od 22. svibnja 2023. nije trošak učinjen tijekom ili u povodu spora jer je riječ o podnesku koji je podnositelj zahtjeva uputio Gradu Makarska prije pokretanja predmetnog postupka ocjene zakonitosti općeg akta. Nadalje, prema ocjeni Suda podnositelju zahtjeva ne pripada pravo na naknadu troška sastava tužbe od 14. lipnja 2023. koja je podnesena nenadležnom Upravnom sudu u Splitu, zbog čega je predmet ustupljen ovom Sudu na nadležno postupanje u objektivnom upravnom sporu. Nakon što je predmet ustupljen ovome Sudu podnositelj je dostavio Sudu zahtjev za ocjenu zakonitosti općeg akta (podneskom od 24. listopada 2023.), za koji mu pripada pravo na naknadu troška kao i za sastav podneska od 22. siječnja 2025. kojim je dostavio Sudu odgovor na očitovanje donositelja osporenog općeg akta o zahtjevu.

9. Polazeći od stajališta Ustavnog suda Republike Hrvatske o troškovima objektivnog upravnog spora, izraženog u odluci, broj: U-III-837/2021 od 3. prosinca 2024., Sud smatra da podnositelju zahtjeva pripada pravo na naknadu troškova spora za sastav zahtjeva za ocjenu zakonitosti općeg akta i obrazloženog podneska od 22. siječnja 2025. sukladno Tbr. 27., Tbr. 52. stavka 3., Tbr. 54. Tarife o nagradama i naknadi troškova za rad odvjetnika (»Narodne novine«, 138/23.). Stoga je podnositelju za navedene podneske dosuđen zatraženi iznos.

10. Slijedom iznesenog, na temelju članka 147. stavka 1. u vezi s člankom 148. stavkom 4. ZUS-a odlučeno je kao u izreci.

Poslovni broj: Usoz-268/2023-16

Zagreb, 27. veljače 2025.

Predsjednica vijeća
 dr. sc. Sanja Otočan, v. r.